Source: http://ugyeszseg.hu/gyorsitott-eljarasban-allitotta-birosag-ele-az-ugyeszseg-az-obudai-rablot/
Timestamp: 2019-02-23 04:18:30+00:00

Document:
Gyorsított eljárásban állította bíróság elé az ügyészség az óbudai rablót | Ügyészség
Gyorsított eljárásban állította bíróság elé az ügyészség az óbudai rablót
2018. július 13., 12:46 by dr. BORSODI-BUSS Emese
Az elkövető pár héttel ezelőtt támadt rá az utcán a sértettre, akire egy valódinak látszó fegyvert szegezett, és azzal fenyegetve követelte a nála lévő készpénz átadását. A bíróság elsőfokon 6 év letöltendő börtönbüntetésre ítélte.
A terhelt 2018. június 21-én délután a III. kerület, Miklós utcában egy parkolóban odalépett a sértetthez, aki a feleségével együtt éppen beszállni készült a gépkocsijukba. A vádlott ekkor egy valódinak látszó fegyvert szegezett a másik férfira, majd felszólította őt a nála lévő készpénz átadására. A sértett a felszólításnak nem tett eleget, hanem segítségért kiáltott, amitől a támadó megrémült és elmenekült a helyszínről.
A nyomozás eredményeként a Budapesti II. és III. Kerületi Ügyészség az elkövetőt fegyveresen elkövetett rablás bűntett kísérlete miatt gyorsított eljárásban – a gyanúsítotti kihallgatástól számított egy hónapon belül – bíróság elé állította.
A tárgyaláson lefolytatott bizonyítás alapján a Budapesti II. és III. Kerületi Bíróság megállapította a vádlott bűnösségét, és ezért őt 6 év végrehajtandó börtönbüntetésre ítélte, és 6 évre eltiltotta a közügyek gyakorlásától.
A bíróság ügyészi indítványra a vádlott letartóztatását a másodfokú eljárás befejezéséig fenntartotta. Az ítélet nem jogerős.

References: bíróság 
 bíróság 
 bíróság 
 bíróság 
 Bíróság 
 bíróság